Мы махуэхэм
ШыщхьэуIум и 5,щэбэт
Светофорым и дунейпсо махуэщ. 1914 гъэм США-м щыщ Кливленд къалэм щыфIадзащ икIи къагъэсэбэпу щыхуежьащ япэ светофорыр.
1789 гъэм Франджым пщылIыгъэр щагъэкIуэдыжащ.
1884 гъэм дуней псом цIэрыIуэ щыхъуа скульптурэм — Щхьэхуитыныгъэм и статуем — и лъабжьэр Нью-Йорк щагъэтIылъащ.
1940 гъэм Латвиер СССР-м хагъэхьащ.
1941 гъэм Одессэ къалэр фашист зэрыпхъуакIуэхэм ящыхъумэным теухуа зауэм щIидзащ. Ар махуэ 73-кIэ екIуэкIащ.
1943 гъэм Сталиным и унафэкIэ Москва хьэрэкIытIэхэр щыдрагъэлъэтеящ Хэку зауэшхуэм къыщахьа япэ текIуэныгъэхэм я щIыхькIэ — Орёл, Белгород къалэхэр хуит къызэращIыжам и саулыкъукIэ.
1956 гъэм Москва Лениным и цIэр зезыхьэ и стадионым къыщызэIуахащ СССР-м ис лъэпкъхэм я япэ спартакиадэр.
1963 гъэм ядернэ Iэщэр хьэуам, хьэршым, псы щIагъым щымыгъэунэхуным теухуа зэгурыIуэныгъэм Iэ традзащ.
1967 гъэм «Пинк Флойд» инджылыз рок-гуп цIэрыIуэм и япэ альбомыр къыдэкIащ.
1975 гъэм Тюмень — Сургут гъущI гъуэгум япэ мафIэгур ирикIуащ.
1996 гъэм Урысейм къыщащтащ президент властым и дамыгъэхэр — УФ-м и Президентым и бэракъыр, Президентым и Нагъыщэр, Урысей Федерацэм и Конституцэр, къэралым и Президентым папщIэ щхьэхуэу къыдагъэкIар.
2016 гъэм Рио-де-Жанейрэ (Бразилие) къыщызэIуахащ XXXI Гъэмахуэ Олимп джэгухэр.
Урыс сурэтыщI-живописец цIэрыIуэ Репин Иван къызэралъхурэ илъэси 173-рэ ирокъу.
Франджы тхакIуэ Ги де Мопассан къызэралъхурэ илъэси 167-рэ ирокъу.
Совет усакIуэ-уэрэдус Лебедев-Кумач Василий къызэралъхурэ илъэси 119-рэ ирокъу.
Авиаконструктор, академик, Социалист Лэжьыгъэм тIэунейрэ и ЛIыхъужь, къэрал дамыгъэ лъапIэ, саугъэт куэд зыхуагъэфэща Микоян Артём къызэралъхурэ илъэси 112-рэ ирокъу.
Мэкъумэш щIэныгъэхэм я доктор, КъБКъМУ-м и профессор Хъаний Мирон и ныбжьыр илъэс 83-рэ ирокъу.
УФ-м щIыхь зиIэ и артист, КъБР-м и цIыхубэ артист Алэкъей Мухьэмэд и ныбжьыр илъэс 78-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык уэфIу щыщытынущ. Хуабэр махуэм градус 30 — 32-рэ, жэщым градус 22 — 24-рэ щыхъунущ.
ШыщхьэуIум и 6,тхьэмахуэ
Ядернэ Iэщэр мыдэным и дуней-псо махуэщ
Хиросимэ и махуэщ. 1945 гъэм Японием и Хиросимэ къалэм США-м и кхъухьлъатэм атом бомбэ щридзыхащ.
«Дунейм и дохутырхэр мамырыгъэм и телъхьэщ» дунейпсо махуэщ
ГъущI гъуэгу лэжьакIуэм и махуэщ
УФ-м ГъущI гъуэгум къулыкъу щызыщIэ и дзэхэм я махуэщ. 1851 гъэм Урысей къэралыгъуэм гъуэгу зэпыщIэныгъэхэмкIэ и командующэ нэхъыщхьэм унафэ къыдигъэкIащ Санкт-Петербургрэ Москварэ зэпызыщIэ гъущI гъуэгур гъэлэжьэнымрэ хъумэнымрэ теухуауэ.
Боливием и щхьэхуитыныгъэм и махуэщ
Аргентинэм щагъэлъапIэ Сабийм и махуэр
1889 гъэм боксёрхэм Iэлъэ яIэрымыгъыу ирагъэкIуэкIа иужьрей зэIущIэр зэхэтащ.
1940 гъэм Эстониер СССР-м хагъэхьащ.
1961 гъэм совет космонавт Титов Герман «Восток-2» кхъухьым ису хьэршым лъэтащ. Гагарин Юрий и ужькIэ хьэршым кIуар аращ. Титовыр хьэршым итащ сыхьэт 25-рэ дакъикъэ 11-кIэ, ЩIыр 17-рэ къилъэтыхьыху.
1941 гъэм ВЛКСМ-м и обкомым унафэ ищIащ республикэм и щIалэгъуалэм ящыщу Дзэ Плъыжьым связист 400 хуагъэхьэзырыну.
1991 гъэм япэ Интернет-серверым лэжьэн щIидзащ.
Тхыдэ щIэныгъэхэм я доктор, КъБКъУ-м и профессор Къасым Алий къызэралъхурэ илъэс 90 ирокъу.
Тыркум щыщ тхакIуэ, жылагъуэ лэжьакIуэ Челик Уэсмэн (Хьэкъуратэ) и ныбжьыр илъэс 83-рэ ирокъу.
Афганистаным и президенту щыта Наджибулла Мухьэммэд къызэралъхурэ илъэс 70 ирокъу.
УэрэджыIакIуэ, КъБР-м щэнхабзэмкIэ щIыхь зиIэ и лэжьакIуэ, Адыгэ Республикэм щIыхь зиIэ и артисткэ Хьэрэдурэ Динэ къыщалъхуа махуэщ.
УэрэджыIакIуэ, Адыгэ Республикэм и цIыхубэ артисткэ Шэгудж Маринэ къыщалъхуа махуэщ.
Экономикэ щIэныгъэхэм я доктор, Плехановым и цIэр зезыхьэ академием и профессор, ЩIДАА-м и академик Пащты Лейлэ къыщалъхуа махуэщ.
Дунейм и щытыкIэнур
«pogoda.yandex.ru» сайтым зэритымкIэ, Налшык уэфIу щыщытынущ. Хуабэр махуэм градус 31 — 33-рэ, жэщым градус 21 — 24-рэ щыхъунущ.
ШыщхьэуIум и 7,блыщхьэ
1646 гъэм къэзакъ атаман Пожарский Семёнрэ адыгэпщ Черкасский Муцалрэ зауэлI мини 6 зыхэт я дзэр Нурадин-Джэрий и лагерым теуэри, хьэбэсабэу зэтракъутащ.
1803 гъэм «Надежда», «Нева» кхъухьхэр, капитан-лейтенантхэу Крузенштерн Иванрэ Лисянский Юрийрэ зи унафэщIхэр, дунейр къызэхакIухьыну ежьащ. А зекIуэр илъэсищкIэ екIуэкIащ.
1833 гъэм Черепанов зэадэзэкъуэхэу Ефимрэ Миронрэ Урысейм япэ дыдэу мафIэгу щащIащ, гъущI гъуэгууи километри 3,5-рэ щаухуащ.
1942 гъэм Къэбэрдей-Балъкъэрым зауэ щытыкIэ щагъэуващ.
1987 гъэм США-м щыщ, псы есынымкIэ цIэрыIуэ хъуа Кокс Линн уи фIэщ мыхъун хахуагъэрэ тегушхуэныгъэрэ къыкъуэкIащ. Градусих фэкIа зи мыхуабагъ псым щесу-рэ, США-м къыщыщIидзэри Урысейм къэсащ ар. Кокс зэпиупщIащ метр 4160-рэ зи кIыхьагъ Берингов псыдэжыпIэр — Аляскэ штатым хыхьэ Диомид ЦIыкIу хытIыгум къыщежьэри, Урысейм и Диомидышхуэ хытIыгум нэсу хым къызэпрысыкIы-фащ.
УэрэджыIакIуэ, СССР-м, Украинэм, Молдавием я цIыхубэ артисткэ Ротару Софие и ныбжьыр илъэс 70 ирокъу.
Футболист, тренер цIэрыIуэ, СССР-м щIыхь зиIэ и гъэсакIуэ Газзаев Валерий и ныбжьыр илъэс 63-рэ ирокъу.
США-м щыщ киноактёр цIэрыIуэ Духовны Дэвид и ныбжьыр илъэс 57-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ. Хуабэр махуэм градус 31 — 34-рэ, жэщым градус 22 — 24-рэ щыхъунущ.
